## La Generalitat adjudica 109 vivendes del parc públic a famílies afectades per la riuada

*** Les vivendes són de titularitat de la Generalitat i s’entreguen completament equipades a les unitats familiars que complixen amb els criteris d’adjudicació
* En el barri de la Torre de València ja s’han adjudicat 65 vivendes**

La vicepresidència primera i Conselleria de Servicis Socials, Igualtat i Vivenda, a través de l’Entitat Valenciana d’Habitatge i Sòl (EVha), ha adjudicat 109 vivendes a famílies que han perdut les seues cases a conseqüència de la riuada del passat 29 d’octubre.

Es tracta d’unitats familiars que es troben en situació de vulnerabilitat que és necessari atendre i que procedixen dels municipis afectats d’Aldaia, Algemesí, Benetússer, Catarroja, Cheste, Massanassa, Paiporta, Picanya, Picassent, Riba-roja de Túria, Torrent, Turís, Utiel, Vilamarxant, Alfafar, Polinyà del Xúquer i València.

Estes vivendes, de titularitat de la Generalitat, s’entreguen a les famílies a les quals han sigut assignades perquè complixen amb els criteris d’adjudicació, després d’un procés de revisió i d’avaluació de cada cas.

Així, la Generalitat, després de la recepció i validació de les sol·licituds, ha oferit 187 vivendes del parc públic a estes unitats familiars, de les quals ja han sigut adjudicades 109.

Cal destacar que els immobles estan equipats i s’entreguen per un període de sis mesos sense cap cost. Passat este temps, es revaluarà la situació de la unitat de convivència i, en el cas que es continue necessitant la vivenda, passarà a règim de lloguer social.

Des de la vicepresidència primera i Conselleria de Servicis Socials, Igualtat i Vivenda s’ha treballat des del primer moment per a oferir estos immobles als afectats que més ho necessiten. A més, la Generalitat ha invertit més de tres milions d’euros en l’adequació de les vivendes, el mobiliari de les quals, en part, ha sigut donat per diferents empreses que han col·laborat amb l’Administració en el condicionament.

La celeritat amb la qual el Govern Valencià ha atés els afectats respon al compromís per a donar resposta a les necessitats de les persones que han perdut sa casa i necessiten una solució urgent.

Així, en el barri de la Torre de València, la Conselleria ha adjudicat, a través de l’Evha, 65 vivendes. Este edifici inclou un total de 184 vivendes públiques, el procés d’habilitació de les quals continua per a poder anar adjudicant i entregant progressivament.

Per a poder accedir a una vivenda de titularitat pública els requisits principals que han de complir-se són: ser resident de zona afectada per les inundacions i que la vivenda sinistrada constituïra la residència habitual; no tindre altra vivenda; ostentar la condició física de propietari, usufructuari o arrendatari de la vivenda sinistrada; que s’haja perdut la vivenda o esta necessite una reparació de caràcter estructural o que el seu període de recuperació excedisca de sis mesos.

**Ajudes directes al lloguer**

La Generalitat ha mamprés altres mesures per a atendre les persones afectades per la DANA, especialment les que han perdut la seua vivenda.

Es tracta d’ajudes directes i sense burocràcia per al lloguer, de les quals la vicepresidència ja ha tramitat 812 sol·licituds per un valor de 9,1 milions d’euros.

Estes ajudes suposen un màxim d’11.200 euros per beneficiari per a sufragar fins a 12 mensualitats de renda per valor de fins a 800 euros mensuals, l’import de la fiança i el de la garantia.

Fecha: 28/01/2025